নিহতের স্বজনেরা জানান, রূপা খাতুন নামে ওই তরুণী অনার্স শেষ করে ঢাকার আইডিয়াল ল’ কলেজে এলএলবি বিষয়ে অধ্যায়নরত ছিল। পাশাপাশি সে ময়মনসিংহ জেলা সদরে অবস্থিত ইউনিলিভার বাংলাদেশের প্রোমশনাল ডিভিশনে কমর্রত ছিলেন এবং সেখানেই থাকতেন। গত শুক্রবার শিক্ষক নিবন্ধন পরীক্ষায় অংশ নিতে রূপা বগুড়ায় যায়। পরীক্ষা শেষে বগুড়া থেকে ময়মনসিংহগামী ছোয়া পরিবহনের (ঢাকা মেট্রো ব-১৪-৩৯৬৩) নামক একটি বাসে তার এক সহকর্মীর সাথে উঠে। সহকর্মীর কর্মস্থল ঢাকায় হওয়ায় সে এলেঙ্গাতে নেমে যায় এবং রূপা ওই বাসেই ময়মনসিংহ যাচ্ছিল। কিন্তু সঠিক সময়ে সে ময়মনসিংহ না পৌছালে তার সহকর্মীরা মোবাইলে ফোন যোগাযোগ করলে এক যুবক ফোনটি রিসিভ করে এবং রূপা ভুল করে ফোনটি ফেলে রেখে গেছে জানিয়ে সংযোগ কেটে দেয়। এরপর থেকে ফোনটি আর খোলা পাওয়া যায়নি। রূপা শনিবার সকালেও কর্মস্থলে না পৌঁছালে ইউনিলিভার বাংলাদেশের অফিস থেকে স্বজনদের বিষয়টি অবগত করা হয়। পরবর্তীতে পরিবার থেকে রূপার নিখোঁজের বিষয়ে ময়মনসিংহ কোতয়ালী মডেল থানায় একটি সাধারণ ডায়েরি করেন।